আপনি মাঝবয়সে পা রেখে আর জড়াতে চান না নতুন কোনো বন্ধুত্বের সম্পর্কে। এর পেছনে যৌক্তিক কারণও আছে—নতুন কারও সঙ্গে বন্ধুত্ব পাতানো মানেই জীবনের অতীত বিবরণ দাখিলের হ্যাপা! তা করতে গিয়ে দিতে হবে অনেক প্রশ্নের জবাব। এসব আপনার কাছে ভীষণ ক্লান্তিকর হতে পারে। লাগতে পারে বিষম খাওয়ার মতো। এর চেয়ে পুরোনো বন্ধুদের নিয়ে থাকতেই আপনার বেশি ভালো লাগে। এমন ভাবনার ভেতরকার সত্যটা হলো, আপনি মনে মনে বুড়ো হয়ে যাচ্ছেন। জীবনের একটা অভিজ্ঞতার স্তর পর্যন্ত পৌঁছানোর পর মানুষ নতুন কাউকে স্থান দিতে চায় না। পুরোনো বন্ধুদের সঙ্গেও যোগাযোগ কমে আসে। আড্ডা আর হয় না সেভাবে। এটা বুড়িয়ে যাওয়ার লক্ষণ।